
DECISIÓ  40/04

Assumpte: Anunci Renault Clio 

1. El mes de juliol de 2004, dues persones formulen una reclamació en relació amb l’anunci esmentat. Les persones reclamants consideren que el contingut de l’anunci incita a la violència. 

2. Es localitza una emissió de l’anunci objecte de reclamació el 5 de juliol de 2004, a les 17.30 hores, a TV3.

3. L’anunci, que inclou referències que l’assimilen a un videojoc, planteja una situació en què dos joves, un europeu i un japonès, juguen a intercanviar-se els caps per comprovar els efectes emocionals que això pot comportar. 

Les primeres imatges mostren un jove europeu caminant pel carrer tot explicant que: “Al Japó, a l’inrevés que nosaltres, condueixen amb el volant a la dreta. Per això, amb el meu amic Yoshimura, de tant en tant, juguem a intercanviar-nos els caps”. Mentre, apareixen diverses imatges d’una ciutat del Japó plena de cotxes amb la sobreimpressió de la paraula Start, marcant l’inici d’una de les partides del joc exposat. 

A continuació, apareixen imatges simultànies dels dos nois recollint, a serveis de transport de paquets, els lliuraments dels caps. També s’indica l’hora a Europa i al Japó.

Seguidament, s’observa la imatge del jove japonès que es posa el cap de l’europeu i condueix pels carrers d’aquell país, mentre la veu en off diu: “Per conduir a la banda on no estem acostumats. És un repte interessant. Has d’estar atent a tot, has de confiar més que mai en el teu cap, però no és el teu cap. És el que té de genial”.

Tot seguit, apareix l’eslògan “Tria’t els propis reptes. Des de 8.500 euros.”

En la darrera escena de l’anunci, els joves van a recollir els caps que s’han de retornar, però l’europeu, que li ha enviat un meló al japonès, diu: “Em sembla que encara no li tornaré el cap a Yoshimura”. 

La imatge final mostra, seguits del logotip de la marca de vehicles que s’anuncia, l’adreça de la pàgina web i el número de telèfon de contacte.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 22 de setembre de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima les reclamacions perquè considera que les imatges que es mostren en l’anunci són clarament exagerades i irreals i que, com a conseqüència, difícilment poden ser imitables i incitar a la violència les persones teleespectadores. 

5. El Consell acorda comunicar aquesta decisió a les persones interessades. 

Barcelona, 22 de setembre de 2004

El president

Francesc Codina i Castillo

